ครม.อนุมัติออกพันธบัตรแสนล้านขายประชาชน
ครม.อนุมัติกระทรวงการคลังออกพันธบัตรวงเงิน 1 แสนล้านบาทขายให้ประชาชน เพื่อนำเงินไปรีไฟแนนส์โครงการไทยเข้มแข็ง
16 ก.พ. 2553

ครม.อนุมัติกระทรวงการคลังออกพันธบัตรวงเงิน 1 แสนล้านบาทขายให้ประชาชน เพื่อนำเงินไปรีไฟแนนส์โครงการไทยเข้มแข็ง
นายวัชระ กรรณิการ์ รองโฆษกสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) เห็นชอบให้กระทรวงการคลังออกพันธบัตรออมทรัพย์วงเงิน 1 แสนล้านบาทเพื่อขายให้กับประชาชนทั่วไป โดยพันธบัตรมีอายุ 6 ปีและมีอัตราดอกเบี้ยแบบขั้นบันได และจะมีการชดเชยภาษีดอกเบี้ยให้ 15% โดยเงินที่ได้จากการขายจะนำไปรีไฟแนนส์เงินกู้ในโครงการปฏิบัติการไทยเข้มแข็ง
ทั้งนี้ พันธบัตรดังกล่าวจะเปิดขายในระหว่างวันที่ 29 มี.ค. - 2 เม.ย. 2553 โดยจะเปิดขาย 2 รอบ คือ วันที่ 29-30 มี.ค. จะเปิดขายให้ผู้สูงอายุ 60 ปีขึ้นไป ส่วนรอบที่ 2 ตั้งแต่วันที่ 31 มี.ค. - 2 เม.ย. จะเปิดขายให้กับบุคคลทั่วไป โดยกำหนดซื้อขั้นต่ำ 1 หมื่นบาท และสูงสุดไม่เกิน 1 ล้านบาทต่อราย สำหรับสถานที่จำหน่ายนั้นจะจัดสรรให้ธนาคารของรัฐและธนาคารพาณิชย์เป็นผู้จำหน่าย ซึ่งจะประกาศให้ทราบต่อไป